**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Jezično izražavanje

**Nastavna tema**: Što se od vode pravi – Dan voda

**Ključni pojmovi**: Dan voda, zaštita voda, ekologija, pjesma, kitica, stih, rima

**Cilj:** Obilježiti Dan voda na prigodan način – čitanjem pjesama o vodama, pisanjem pjesme o vodi, gledanjem prezentacije o vodama, razgovorom o zaštiti voda.

**Zadatci nastave:**

1. **Obrazovni**: spoznati da se Dan voda obilježava 22. ožujka, uočiti važnost vode za život na Zemlji, spoznavanjem novih činjenica o vodama proširivati znanje o vodama, upoznati stvaralaštvo pjesnika na temu voda, pisati na zadanu temu, ponoviti pojmove *pjesma, kitica, stih, rima*, poštovati pravopisnu normu pri pisanju
2. **Funkcionalni**: razvijati kulturu slušanja, poticati učenike na govorno i pisano izražavanje na zadanu temu, poticati izražajno čitanje, poticati stvaralačku znatiželju, uočiti igru riječi u pjesmama
3. **Odgojni:** razvijati komunikacijske vještine, razvijati zanimanje za upoznavanje i razumijevanje novih riječi, poticati jezičnu znatiželju, obilježiti prigodno Dan voda, razvijati potrebu za očuvanjem čistoće voda

**Nastavne metode**: govorenje, slušanje, čitanje, rad na tekstu, razgovor, izlaganje, crtanje, promatranje

**Oblici nastave**: frontalni rad, individualni rad

**Nastavna sredstva i pomagala**: pisanka, ploča, nastavni listić, knjiga ekološke tematike (Mati, Ida. *Glas za Zemlje spas*. Profil International. Zagreb.), knjige pjesama (Balog, Zvonimir. 1975. *Nevidljiva Iva*. Mladost. Zagreb.; *Antologija hrvatske dječje poezije.* 2008. Ur. Zalar, Ivo. 2008.)

**Korelacija:** Sat razrednika, Priroda i društvo

**Tijek nastavnoga sata**

1. **Motivacija**

Učitelj zadaje učenicima da napišu pet činjenica o vodi koje oni znaju i žele podijeliti s drugima. Nakon čitanja učeničkih zapisa učitelj najavljuje gledanje prezentacije o vodama. (*Učitelj može prikazati prezentaciju korištenu na satu Prirode i društva: to može biti prezentacija o rijeci, moru, jezerima, onečišćenju voda, važnosti vode za život ljudi...)*

Nakon gledanja prezentacije, povede se kraći razgovor o vodama:

* U kakvu sve obliku voda postoji?
* Za što sve čovjek rabi vodu?
* Kako ljudi mogu očuvati čistoću vode?
* Zašto je važno ne zagađivati vodu?
* Kada se obilježava Dan voda?

Nakon razgovora o uporabi vode i njezinoj zaštiti učitelj učenicima na listiću daje zapisano nekoliko zanimljivosti o vodama koje učitelj čita, a učenici komentiraju.

1. **Najava, interpretativno čitanje**

Učitelj govori učenicima kako pjesnici često u svojim pjesmama pišu o vodama. Najavljuje čitanje nekoliko pjesama o vodama. Učenici u tišini slušaju čitanje, nakon čitanja kratko iznose dojmove o pročitanome.

1. **Rad na literarnome predlošku**

Učitelj učenicima postavlja nekoliko pitanja o pročitanim pjesmama:

* Navedite naslove pjesama koje ste slušali?
* Koja vam se pjesma posebno svidjela? Zašto?

Učitelj na nastavnome listiću dijeli učenicima zapisane pjesme te postavi još nekoliko pitanja:

* Na koji se način Zvonimir Balog igra riječju *voda*?
* Kojim se sve glagolima Balog koristi kako bi dočarao zvukove vode?
* Kako nastaje slap?
* Što sve radi kiša?
* Koja riječ u pjesmi dočarava padanje kiše?

1. **Stvaralački rad**

Nakon sadržajne analize pjesama učitelj zadaje učenicima da napišu pjesmu o vodi. Na ploču zapisuje nekoliko prijedloga naslova pjesama koje učenici mogu iskoristiti, a mogu napisati i svoj naslov. Svaka pjesma treba sadržavati ekološku poruku koja će upućivati na brigu o vodama, propagirati važnost vode za život na Zemlji, veličati ljepotu voda, naglašavati potrebu za očuvanjem čistoće i ljepote voda.

**Naslovi pjesama:**

*Potok*

*Voda*

*Jezero*

*Kiša*

*Oluja*

*Slap*

*Rijeka*

*Kapljica*

1. **Čitanje pjesama**

Učenici naglas čitaju svoje pjesme koje se kratko analiziraju. Učitelj pregledava napisane pjesme kako bi utvrdio jezičnu točnost.

Učenici prepisuju svoje pjesme na papir koji je izrezan u obliku kapljice vode te od kapljica stvaraju razredni pano.

**Prilog**

Pjesme o vodi

**ŠTO SE OD VODE PRAVI**

Od **VODE** se prave trave,

**VODE**ne zatim glave,

**VOD**nici, **VODO**zemci,

**VODEN**konjic, **VODE**njaci,

**VODO**vodi, vino**VODI**,

do**VODI**, spro**VODI**,

za**VODI**, voj**VODE**,

nadvoj**VODE**, **VODO**mari

još i mnoge druge stvari.

Razumije se,

to nije uvijek samo **VODA**,

još se**VODI** nešto doda.

**Zvonimir Balog**

**MIRNA**

S istoka Istre na zapad

Njena voda vrši napad.

Za zalaskom sunca hode

Udružene njene vode.

Mirnom prozvaše je ljudi

Što je uvijek plahe ćudi.

Mirna svagda zna što hoće

Pa joj voda ne klokoće,

Pa joj voda ne škroboće,

Pa joj voda ne trokoće

Pa joj voda ne buboće

Pa joj voda ne topoće.

Mirna je dolina Mirne

Nitko u nju da ne dirne.

U ime mrava, djeteta i cvijeta

Molim da budu mirne

Sve doline svijeta!

**Zvonimir Balog**

**SLAP**

Teče i teče, teče jedan slap;

Što u njem' znači moja mala kap?

Gle, jedna duga u vodi se stvara,

I sja i dršće u hiljadu šara.

Taj san u slapu da bi mog'o sjati,

I moja kaplja pomaže ga tkati.

**Dobriša Cesarić**

**POTOČIĆ**

Potočiću bistri, vala srebrnog,

Uvijek tako žuriš ispred oka mog.

Gledam ti i mislim sveudilj:

Otkud nam stižeš? I gdje ti je cilj?

Probijam se iz mračnih dubina,

Jurim preko cvijeća, mahovina.

U zrcalu mom, pored mekih trava,

I modro se nebo blago ogledava.

**Johan Wolfgang Goethe**

**KAP**

Pala jedna

Kišna kap,

Na moj prozor.

Tap

Tap

Tap.

Tiho reče:

* Dobro veče.

Zatim doda jače:

* Kada kiša pada

Tada oblak plače.

**Jadranka Čunčić Bandov**

1. **Zanimljivosti o vodama**

* Naše se tijelo sastoji od 70 % vode.
* Trebamo popiti najmanje dvije litre vode dnevno (ili u hrani pojesti) da bismo bili zdravi.
* Na Zemlji je većina vode slana, slatke ima samo oko 10 %.
* 60 % pitke vode na Zemlji dolazi iz podzemnih voda.
* Za piće je najzdravija izvorska mineralna voda iz dubina.
* Danas je 70 % Zemlje prekriveno vodom, za piće možemo rabiti tek 1 %.
* Voda nam daje život, ali ga može i uzeti – u svijetu čak 85 % bolesti prenosi se zagađenom vodom.
* Bez hrane čovjek može izdržati 6 tjedana, a bez vode tek 5 do 7 dana.
* Gotovo 500 velikih svjetskih rijeka danas je onečišćeno.
* Litra motornoga ulja onečisti milijun litara pitke vode.